62018TJ0690_RES
Kawża T‑690/18
Sony Interactive Entertainment Europe Ltd
vs
L-Uffiċċju tal-Proprjetà Intellettwali tal-Unjoni Ewropea
Sentenza tal-Qorti Ġenerali (It-Tmien Awla) tad-19 ta’ Diċembru 2019
“Trade mark tal-Unjoni Ewropea – Proċedimenti ta’ revoka – Trade mark verbali tal-Unjoni Ewropea Vita – Deċiżjoni meħuda wara l-annullament mill-Qorti Ġenerali tad-deċiżjoni preċedenti – Artikolu 65(6) tar-Regolament (KE) Nru 207/2009 (li sar l-Artikolu 72(6) tar-Regolament (UE) 2017/1001) – Awtorità ta’ res judicata”
Rikors għal annullament – Sentenza ta’ annullament – Effetti – Obbligu li jiġu adottati miżuri ta’ eżekuzzjoni – Portata – Teħid inkunsiderazzjoni kemm tal-motivazzjoni kif ukoll tad-dispożittiv tas-sentenza – Retroattività tal-annullament
(Regolament tal-Kunsill Nru 207/2009, Artikolu 65(6))
(ara l-punti 45, 54)
Trade mark tal-Unjoni Ewropea – Dispożizzjonijiet proċedurali – Motivazzjoni tad-deċiżjonijiet – L-ewwel sentenza tal-Artikolu 75 tar-Regolament Nru 207/2009 – Portata identika għal dik tal-Artikolu 296 TFUE
(Artikolu 296 TFUE; Regolament tal-Kunsill Nru 207/2009, l-ewwel sentenza tal-Artikolu 75)
(ara l-punt 47)
Rikors għal annullament – Motivi – Nuqqas jew insuffiċjenza ta’ motivazzjoni – Żball ta’ evalwazzjoni – Distinzjoni
(Artikoli 263 u 296 TFUE)
(ara l-punt 48)
Proċedura ġudizzjarja – Awtorità ta’ res judicata – Portata
(ara l-punt 52)
Sunt
Fis-sentenza Sony Interactive Entertainment Europe vs EUIPO – Vieta Audio (Vita) (T‑690/18), mogħtija fid‑19 ta’ Diċembru 2019, il-Qorti Ġenerali ddeċidiet dwar il-portata tal-awtorità ta’ res judicata għal dak li jirrigwarda s-sentenza tagħha Sony Computer Entertainment Europe vs EUIPO – Vieta Audio (Vita) (iktar ’il quddiem is-“sentenza T‑35/16”) (
1
). Permezz ta’ din is-sentenza, il-Qorti Ġenerali annullat id-deċiżjoni tar-Raba’ Bord tal-Appell tal-Uffiċċju tal-Proprjetà Intellettwali tal-Unjoni Ewropea (EUIPO), dwar il-proċedimenti ta’ revoka (
2
) tat-trade mark tal-Unjoni Ewropea Vita u meħuda wara l-annullament mill-Qorti Ġenerali, fis-sentenza tagħha T‑35/16, ta’ deċiżjoni preċedenti tal-Ħames Bord tal-Appell (iktar ’il quddiem id-“deċiżjoni preċedenti”).
Permezz tas-sentenza T‑35/16, il-Qorti Ġenerali kienet annullat id-deċiżjoni preċedenti minħabba nuqqas ta’ motivazzjoni, imqajma ex officio, filwaqt li osservat ukoll li ċerti elementi ta’ din id-deċiżjoni preċedenti ma kinux ivvizzjati b’nuqqas ta’ motivazzjoni. Fir-rigward ta’ dawn l-elementi, ir-Raba’ Bord tal-Appell kien tal-opinjoni li huwa kien marbut bil-konklużjonijiet tal-Ħames Bord tal-Appell peress li l-Qorti Ġenerali kienet ikkonfermathom.
F’dan il-każ, il-Qorti Ġenerali laqgħet il-motiv tar-rikorrenti li jgħid li r-Raba’ Bord tal-Appell ma kkonformax ruħu mal-obbligu tiegħu li jieħu l-miżuri neċessarji għall-eżekuzzjoni tas-sentenza T‑35/16 (
3
). Minn naħa, skont il-Qorti Ġenerali, mis-sentenza tagħha T‑35/16 jirriżulta li din ma ddeċidietx dwar il-legalità sostantiva tad-deċiżjoni preċedenti u li l-awtorità ta’ res judicata tikkonċerna għalhekk biss il-motivazzjoni, bħala formalità essenzjali, tad-deċiżjoni preċedenti u mhux il-legalità sostantiva tagħha. Min-naħa l-oħra, il-Qorti Ġenerali rrilevat li l-awtorità ta’ res judicata testendi biss għall-motivi ta’ sentenza li jikkostitwixxu s-sostenn neċessarju tad-dispożittiv tagħha u li huma, minħabba dan il-fatt, indissoċjabbli minnu. Konsegwentement, l-elementi tad-deċiżjoni preċedenti li l-Qorti Ġenerali kienet osservat li ma kinux ivvizzjati b’nuqqas ta’ motivazzjoni ma jistgħux jitqiesu li kisbu l-awtorità ta’ res judicata.
Fid-dawl ta’ dak kollu li ntqal, il-Qorti Ġenerali kkonkludiet li r-Raba’ Bord tal-Appell ma kienx marbut bil-konklużjonijiet tal-Ħames Bord tal-Appell u għaldaqstant kien obbligat jiddeċiedi mill-ġdid fuq il-kwistjonijiet kollha rilevanti relatati mar-revoka tat-trade mark ikkontestata.
(
1
)	Sentenza tat‑12 ta’ Diċembru 2017, Sony Computer Entertainment Europe vs EUIPO – Vieta Audio (Vita) (T‑35/16, mhux ippubblikata, EU:T:2017:886).
(
2
)	Fis-sens tal-Artikolu 51(1)(a) tar-Regolament tal-Kunsill (KE) Nru 207/2009 tas‑26 ta’ Frar 2009 dwar it-trademark tal-Unjoni Ewropea (ĠU 2009, L 78, p. 1).
(
3
)	Motiv ibbażat fuq ksur tal-Artikolu 65(6) tar-Regolament Nru 207/2009.